Džūkste
Šis raksts ir par apdzīvotu vietu. Par citām jēdziena Džūkste nozīmēm skatīt nozīmju atdalīšanas lapu. Džūkste ir apdzīvota vieta Tukuma novada Džūkstes pagastā, pagasta centrs. Izvietojusies pie Kundziņu strauta ietekas Džūkstē 29 km no novada centra Tukuma un 66 km no Rīgas. Apdzīvotā vieta izveidojusies netālu no Džūkstes muižas (Siuxt) centra, kur pēc Kurzemes hercoga Gotharda pavēles uzbūvēja Džūkstes luterāņu baznīcu un vēlāk arī krogu un 1860. gadā pagastnamu. 1931. gadā Džūkstei piešķīra biezi apdzīvotas vietas (ciema) statusu. Džūkstē atrodas apvienotā Slampes un Džūkstes pagastu pārvalde, pamatskola, kultūras nams, bibliotēka, pasts. Ciems atrodas autoceļu V1450 (Lancenieki–Džūkste–Lestene), V1451 (Irbes–Džūkste), V1452 (Džūkste–Irlava–Jaunsāti) un V1453 (Praviņas–Džūkste) krustojumā.